Document ID: 31991D0419

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Μαρτίου 1990 σχετικά με τη χορήγηση εκ μέρους της Γαλλίας ενισχύσεως υπέρ της βιομηχανίας άνθρακα (Το κείμενο στη γαλλική γλώσσα είναι το μόνο αυθεντικό) (91/419/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
Εκτιμώντας ότι:
Ι
Η γαλλική κυβέρνηση έχει κοινοποιήσει στην Επιτροπή με επιστολή της της 15ης Δεκεμβρίου 1989, σύμφωνα με το άρθρο 9 παράγραφος 2 της αποφάσεως αριθ. 2064/86/ΕΚΑΧ, χρηματοοικονομική παρέμβαση με την οποία προτίθεται να ενισχύσει άμεσα την τρέχουσα καταγωγή της βιομηχανίας άνθρακα το 1990.
Βασιζόμενη στην απόφαση αυτή, η Επιτροπή αποφαίνεται σχετικά με το ακόλουθο μέτρο:
- ενίσχυση για την κάλυψη των ζημιών εκμεταλλεύσεως, σύμφωνα με το άρθρο 3 της αποφάσεως, η οποία ανέρχεται σε 1 149 000 000 γαλλικά φράγκα.
Σύμφωνα με την κοινοποίηση της γαλλικής κυβερνήσεως, το αναφερόμενο μέτρο συμβάλλει στην επίλυση των κοινωνικών και περιφερειακών προβλημάτων και με τον τρόπο αυτό διευκολύνει την αναδιάρθρωση της βιομηχανίας άνθρακα.
Το μέτρο το οποίο προβλέπεται να λάβει η γαλλική κυβέρνηση υπέρ της βιομηχανίας άνθρακα ανταποκρίνεται στις διατάξεις του άρθρου 1 παράγραφος 1 της εν λόγω αποφάσεως. Η Επιτροπή οφείλει, ως εκ τούτου, να αποφανθεί δυνάμει του άρθρου 10 της αποφάσεως, τόσο ως προς τη συμμόρφωση του μέτρου προς τους στόχους και τα κριτήρια που διατυπώνονται στην εν λόγω απόφαση, όσο και ως προς τη συμβατότητά του με την καλή λειτουργία της κοινής αγοράς.
ΙΙ
Το σχέδιο εξορθολογισμού και αναδιαρθώσεως το οποίο εφαρμόζεται στην περίπτωση της βιομηχανίας άνθρακα της Γαλλίας και το οποίο έχει καταστεί αναγκαίο λόγω του γεγονότος ότι μακροπρόθεσμα ορισμένα ορυχεία δεν είναι οικονομικά βιώσιμα οδήγησε από το 1986 σε μείωση της παραγωγής άνθρακα κατά 32 % και σε σημαντική βελτίωση τόσο όσον αφορά την παραγωγικότητα όσο και το κόστος παραγωγής. Το σχέδιο αυτό θα οδηγήσει στη συγκέντρωση της παραγωγής στη Λορραίνη σε ορυχεία που παρουσιάζουν τις καλύτερες προοπτικές όσον αφορά την οικονομική τους βιωσιμότητα και στην παύση της λειτουργίας των εγκαταστάσεων στη λεκάνη Nord/Pas-de-Galais πριν από το 1991 και αργότερα των υπόγειων ορυχείων της λεκάνης Centre-Midi.
Κατά τη διάρκεια των τελευταίων έτων, οι ενισχύσεις που χορηγήθηκαν στη γαλλική βιομηχανία άνθρακα παρουσίασαν σημαντική μείωση. Σε σύγκριση με το 1986, η ενίσχυση που αποτελεί το αντικείμενο της παρούσας αποφάσεως παρουσιάζει μείωση περίπου κατά 70 %.
ΙΙΙ
Η ενίσχυση για την κάλυψη των ζημιών εκμεταλλεύσεως έχει σκοπό να διευκολύνει τον εξορθολογισμό και την αναδιάρθρωση της βιομηχανίας άνθρακα και τη βελτίωση της οικονομικής της βιωσιμότητας μακροπρόθεσμα.
Η προβλεπόμενη ενίσχυση δεν θα καλύπτει παρά μόνο κατά το 41 % για κάθε παραγόμενο τόνο τη διαφορά μεταξύ του μέσου κόστους και των προβλεπόμενων μέσων εσόδων και συνεπώς ανταποκρίνεται στους όρους εφαρμογής του άρθρου 3 παράγραφος 1 της αποφάσεως.
Δεδομένου ότι το ύψος της ενισχύσεως παρουσιάζει προοδευτική μείωση σε σχέση με τα προηγούμενα έτη και ότι εντάσσεται στην αναδιάρθωση και τον εξορθολογισμό της βιομηχανίας, το μέτρο ικανοποιεί τους στόχους και τους όρους που καθορίζονται στο άρθρο 2 της εν λόγω αποφάσεως.
Ως εκ τούτου, η ενίσχυση για την τρέχουσα παραγωγή, την οποία προβλέπεται να χορηγήσει η γαλλική κυβέρνηση κατά το 1990, δυνάμει του άρθρου 3 της αποφάσεως αριθ. 2064/86/ΕΚΑΧ στη βιομηχανία άνθρακα, είναι συμβατή με την καλή λειτουργία της κοινής αγοράς.
Η παρούσα απόφαση δεν προδικάζει τη συμβατότητα με τις διατάξεις που διέπουν τις πωλήσεις γαλλικού άνθρακα στις επιχειρήσεις ηλεκτροπαραγωγής.
IV
Σύμφωνα με το άρθρο 11 παράγραφος 2 της αποφάσεως, η Επιτροπή οφείλει να διασφαλίσει ότι οι άμεσες ενισχύσεις που εγκρίνονται για την τρέχουσα παραγωγή ανταποκρίνονται αποκλειστικά στους σκοπούς που διατυπώνονται στα άρθρα 3 έως 6 της εν λόγω αποφάσεως. Για το σκοπό αυτό πρέπει να ενημερώνεται σχετικά με το ύψος των πληρωμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η γαλλική κυβέρνηση εξουσιοδοτείται να χορηγήσει στη βιομηχανία άνθρακα για το ημερολογιακό έτος 1990 ενίσχυση για την κάλυψη των ζημιών εκμεταλλεύσεως ύψους έως 1 149 000 000 γαλλικών φράγκων.
Άρθρο 2
Η γαλλική κυβέρνηση υποχρεούται να ανακοινώσει στην Επιτροπή το αργότερο έως τις 30 Ιουνίου 1991, το ύψος της ενισχύσεως που πράγματι καταβάλλεται κατά τη διάρκεια του έτους 1990.
Άρθρο 3
Η παρούσα απόφαση απευθύνεται στη Γαλλική Δημοκρατία. Βρυξέλλες, 28 Μαρτίου 1990.

Labels: 18
19
14